Lehotský, Tomáš, poslanec NR SR (2023-05-18):
Ďakujem veľmi pekne. Naozaj veľmi stručne, najskôr teda trošku podrobnejšie o tom, čo tento zákon prináša. Ja pripomeniem z prvého čítania a potom poviem, čo sa zhruba zmenilo medzi prvým a druhým čítaním. Takže tak ako som spomínal, cieľom zákona je umožniť splatenie študentských pôžičiek z Fondu na podporu vzdelávania kedykoľvek bez akéhokoľvek poplatku. Toto dnes umožnené je len raz ročne. Cieľom alebo jedným z hlavných cieľov Fondu na podporu vzdelávania je sprístupniť vysokoškolské vzdelanie pre študentov, na tento účel poskytuje pôžičky a sú to pôžičky zvýhodnené, tým že sa znížia náklady za predčasné splatenie, tak sa aj náklady študentov znížia, takže toto smeruje k tomu, aby bol efektívnejšie naplnený cieľ existencie, alebo jeden z hlavných cieľov existencie Fondu na podporu vzdelávania. Ešte poviem, teda že fond poskytuje pôžičky aj pre pedagógov, dnes už pedagógovia môžu kedykoľvek bez akýchkoľvek poplatkov predčasne pôžičku splatiť, čiže dôjde k vyrovnaniu tohto stavu. Toľko v stručnosti, o čom zákon je, a teraz, čo sa teda udialo medzi prvým, druhým čítaním. Už v prvom čítaní som hovoril o tom, že fond má jednu výhradu, a to, aby sme doplnili do tohto zákona, teda že môže tá splatnosť prísť kedykoľvek zo strany študentov, ale až po tom, čo, čo sa začne tá pôžička úročiť, resp. uplynú všetky splátkové prázdniny. Vyhoveli sme, tento pozmeňujúci návrh bol podaný na finančnom výbore, a teda je súčasťou aj správy. Vysvetlím prečo. Rozdiel medzi pôžičkami, ktoré sú poskytované študentmi, študentom, a pôžičkami, ktoré poskytované pedagógom je v tom, že pôžička, ktorá je poskytovaná pedagógom, je úročená hneď od prvého momentu poskytnutia, kdežto pri študentoch je to až po skončení štúdia, resp. potom čo dobehnú splátkové prázdniny. Čiže tým, že posunieme tú možnosť splatiť to kedykoľvek bez poplatku pre študentov, až potom čo sa začne tá pôžička úročiť, resp. vo vypršaní splátkových prázdnin, tak vlastne až vtedy vyrovnávame tie podmienky medzi pedagógmi a študentmi a je pravda teda, že dáme možnosť fondu na získanie nejakých finančných prostriedkov a lepšie hospodárenie. Takže toto bolo spravené, to bol pozmeňujúci návrh, ktorý som podal ja. Pozmeňujúci návrh, ktorý podala pani Šofranko, tiež vychádzal vlastne z potrieb fondu. Ja len veľmi stručne poviem, že čo sa tam menilo. Došlo k tomu, aby mohli byť umožnené tieto pôžičky poskytované aj pre študentov, ktorí chcú zaplatiť z týchto pôžičiek štúdium na top 500 vysokých školách na svete. Bol tam problém, že, že poskytnutie pôžičky, alebo teda žiadosť o pôžičku a dátum, kedy sa uhrádza to školné, pre tieto vysoké školy nekorovali, a teda tá pôžička ako keby v praxi nemala zmysel, lebo nestačila byť poskytnutá na to, aby mohlo byť uhradené toto školné, čiže to bola jedna zmena a druhá zmena bola o tom, aby teda pôžičky, ktoré sú poskytované osobám, ktorým bol udelený azyl alebo dočasné útočisko, aby všetky takéto pôžičky išli z finančných prostriedkov určených dotácií, a nie z finančných prostriedkov fondu. Keďže tieto pôžičky sú rizikovejšie, tak vlastne fond chcel týmto docieliť, aby mohol efektívnejšie fungovať, takže to bola druhá vec, ktorá sa tam menila. A tretia vec, ktorá sa tam menila, bola, bolo vypustenie duplicitných bodov, ktoré zostali vlastne po poslednej novele, a štvrtá, štvrtá zmena, ku ktorej tam došlo, je umožnené, aby pôžičky boli dávané aj pedagogickým zamestnancom, ktorí sú starší ako 35 rokov a zároveň, aby sa pri hodnotení, aká vysoká môže byť splátka, resp. pôžička, aby sa nebrali do úvahy splátky, ktoré už boli splatené, alebo pôžičky, ktoré už boli splatené, čo dáva aj logický zmysel. A posledná zmena, ku ktorej došlo, resp. predposledná, pardon, došlo ku zavedeniu, tzv. elektronizácii v rámci poskytovania pôžičiek týmto pozmeňujúcim návrhom, čím zjednoduší, uľahčí poskytovanie týchto pôžičiek, a posledná vec bola zmenená vlastne to, čo nám vlastne vytkol OLAF, retroaktivita, takže aj to ten pozmeňujúci návrh riešil. Obidva pozmeňujúce návrhy teda prešli, sú v spoločnej správe a myslím, že je tam všeobecný konsenzus naprieč politickým spektrom, takže ďakujem veľmi pekne aj pani Šofranko aj, aj fondu a žiadam teda o podporu tohto zákona. Ďakujem.